《警策》
宋代·释德洪

汝未办道业，何能超尘累。但观身精进，则知心猛利。

日中乃当食，食不敢尽味。夜分而后寝，寝不敢熟睡。

贪入光明想，贪證法明智。是名心出家，是名身出世。

大哉无累神，合此有道器。若具所行心，件件俱不是。

而称释氏子，动止是羞愧。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。